CELEX: 52021PC0150
Language: el
Date: 2021-03-30
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής των Πρέσβεων ΑΚΕ–ΕΕ, όσον αφορά την τροποποίηση της απόφασης αριθ. 3/2016 της Επιτροπής των Πρέσβεων ΑΚΕ–ΕΕ σχετικά με το Κέντρο Ανάπτυξης Επιχειρήσεων (ΚΑΕ)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.3.2021
            COM(2021) 150 final
            2021/0074(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής των Πρέσβεων ΑΚΕ–ΕΕ, όσον αφορά την τροποποίηση της απόφασης αριθ. 3/2016 της Επιτροπής των Πρέσβεων ΑΚΕ–ΕΕ σχετικά με το Κέντρο Ανάπτυξης Επιχειρήσεων (ΚΑΕ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο της Επιτροπής των Πρέσβεων ΑΚΕ–ΕΕ σε σχέση με την προβλεπόμενη έκδοση απόφασης για την τροποποίηση της απόφασης αριθ. 3/2016 της Επιτροπής των Πρέσβεων ΑΚΕ–ΕΕ, ώστε να μπορέσει ο διαχειριστής να εξασφαλίσει την εφαρμογή της ανενεργού φάσης του Κέντρου Ανάπτυξης Επιχειρήσεων (ΚΑΕ) έως ότου το ΚΑΕ ρυθμίσει το σύνολο των υποχρεώσεών του και ρευστοποιήσει όλα τα περιουσιακά στοιχεία του.
            
            
               2.Πλαίσιο της πρότασης
            
            
               2.1.Η συμφωνία εταιρικής σχέσης του Κοτονού
            
            
               Από το 2000, η συμφωνία εταιρικής σχέσης του Κοτονού (CPA)
                  1
                αποτελεί το πλαίσιο συνεργασίας για τις σχέσεις της ΕΕ με 79 χώρες ΑΚΕ. Η συμφωνία συνάφθηκε για 20 έτη, από την 1η Μαρτίου 2000 έως τις 29 Φεβρουαρίου 2020. Στη συνέχεια, αναθεωρήθηκε το 2005 και το 2010. 
            
            
               Στις 4 Δεκεμβρίου 2020 η εφαρμογή των διατάξεων της συμφωνίας εταιρικής σχέσης του Κοτονού παρατάθηκε, για δεύτερη φορά, με απόφαση της Επιτροπής των Πρέσβεων ΑΚΕ–ΕΕ για τη θέσπιση μεταβατικών μέτρων, έως τις 30 Νοεμβρίου 2021 ή έως την έναρξη ισχύος ή προσωρινής εφαρμογής της νέας συμφωνίας μεταξύ της Ένωσης και των κρατών ΑΚΕ, ανάλογα με το ποια ημερομηνία είναι προγενέστερη
                  2
               .
            
            
               2.2.Η Επιτροπή των Πρέσβεων ΑΚΕ–ΕΚ
            
            
               Η Επιτροπή των Πρέσβεων έχει συσταθεί δυνάμει του άρθρου 16 της CPA. Αποτελείται, αφενός, από τον μόνιμο αντιπρόσωπο κάθε κράτους μέλους στην ΕΕ και από έναν αντιπρόσωπο της Επιτροπής και, αφετέρου, από τον επικεφαλής της αποστολής κάθε κράτους ΑΚΕ στην ΕΕ. 
            
            
               Η Επιτροπή των Πρέσβεων επικουρεί το Συμβούλιο των Υπουργών στην εκτέλεση των καθηκόντων του και εκτελεί κάθε εντολή που της αναθέτει το Συμβούλιο (άρθρο 16 παράγραφος 2 της CPA). Στο πλαίσιο αυτό, το Συμβούλιο των Υπουργών δύναται να αναθέτει αρμοδιότητες στην Επιτροπή των Πρέσβεων (άρθρο 15 παράγραφος 4 της CPA). Παρακολουθεί επίσης την εφαρμογή της συμφωνίας, καθώς και την πρόοδο που σημειώνεται για την επίτευξη των στόχων που καθορίζονται σ’ αυτήν. 
            
            
               Σύμφωνα με το άρθρο 1 του εσωτερικού κανονισμού της Επιτροπής των Πρέσβεων
                  3
               , αυτή συνέρχεται τακτικά, ιδίως για την προετοιμασία των συνεδριάσεων του Συμβουλίου των Υπουργών, και όποτε κρίνεται αναγκαίο, κατόπιν αιτήματος ενός από τα μέρη. Το άρθρο 5 του εσωτερικού κανονισμού της Επιτροπής των Πρέσβεων προβλέπει επίσης γραπτή διαδικασία.
            
            
               2.3.Η προβλεπόμενη πράξη της Επιτροπής των Πρέσβεων ΑΚΕ–ΕΕ
            
            
               Στην 39η σύνοδό του που πραγματοποιήθηκε στις 19 και 20 Ιουνίου 2014 στο Ναϊρόμπι, το Συμβούλιο των Υπουργών ΑΚΕ–ΕΕ συμφώνησε, σε κοινή δήλωση, να προβεί στην εύτακτη παύση λειτουργίας του ΚΑΕ, μεικτού τεχνικού οργάνου της συμφωνίας εταιρικής σχέσης ΑΚΕ–ΕΕ που συστάθηκε με το παράρτημα ΙΙΙ αυτής. Στην εν λόγω κοινή δήλωση, το Συμβούλιο των Υπουργών ανέθεσε στην Επιτροπή των Πρέσβεων ΑΚΕ–ΕΕ, σύμφωνα με το άρθρο 15 παράγραφος 4 της CPA, την αρμοδιότητα να λάβει τις αναγκαίες αποφάσεις «συμπεριλαμβανομένης της σχετικής τροποποίησης του παραρτήματος ΙΙΙ της συμφωνίας του Κοτονού ».
                  4
               
            
            
               Η Επιτροπή των Πρέσβεων ΑΚΕ–ΕΕ, με την απόφαση αριθ. 4/2014
                  5
               , εξουσιοδότησε το διοικητικό συμβούλιο του ΚΑΕ να λάβει όλα τα κατάλληλα μέτρα για την προετοιμασία της παύσης λειτουργίας του ΚΑΕ. Στη συνέχεια, το διοικητικό συμβούλιο του ΚΑΕ υπέγραψε σύμβαση με διαχειριστή έως τις 31 Δεκεμβρίου 2016.
            
            
               Σύμφωνα με την απόφαση αριθ. 3/2016 της Επιτροπής των Πρέσβεων ΑΚΕ–ΕΕ (στο εξής: απόφαση αριθ. 3/2016)
                  6
               , τη φάση παύσης λειτουργίας ακολούθησε «ανενεργός φάση» κατά τη διάρκεια της οποίας, το ΚΑΕ υφίσταται αποκλειστικά για τους σκοπούς της εκκαθάρισής του. 
            
            
               Η απόφαση αριθ. 3/2016 εισήγαγε τις αναγκαίες αλλαγές στο παράρτημα III της συμφωνίας εταιρικής σχέσης ΑΚΕ–ΕΕ και συνιστά το νέο νομικό πλαίσιο του ΚΑΕ από την 1η Ιανουαρίου 2017 (άρθρο 3 παράγραφος 1 της απόφασης αριθ. 3/2016).
            
            
               Η ανενεργός φάση, την οποία διαχειρίζεται ο διαχειριστής, περιλαμβάνει διοικητικά καθήκοντα, μεταξύ άλλων, την τήρηση των αρχείων του ΚΑΕ, τη διεκπεραίωση τυχόν διοικητικών διατυπώσεων ή τη διαχείριση υπολειπόμενων διαφορών που δεν μπορούσαν να διακανονιστούν κατά τη φάση παύσης λειτουργίας. Η ανενεργός φάση άρχισε την επομένη της φάσης παύσης λειτουργίας, δηλαδή την 1η Ιανουαρίου 2017. Σύμφωνα με τις αιτιολογικές σκέψεις της απόφασης αριθ. 3/2016, πρόθεση της Επιτροπής των Πρέσβεων ΑΚΕ–ΕΕ ήταν να λήξει η ανενεργός φάση μετά από περίοδο 4 ετών ή όταν το ΚΑΕ ρυθμίσει όλες τις υποχρεώσεις του και ρευστοποιήσει όλα τα περιουσιακά στοιχεία του, ανάλογα με το τι θα συμβεί πρώτο.
            
            
               Σύμφωνα με το άρθρο 2 παράγραφος 1 της απόφασης αριθ. 3/2016, πριν από το τέλος της φάσης παύσης λειτουργίας, δηλαδή την 31η Δεκεμβρίου 2016, η Ευρωπαϊκή Επιτροπή θα ανέθετε σε διαχειριστή να εξασφαλίσει την εφαρμογή της ανενεργού φάσης από την 1η Ιανουαρίου 2017 για περίοδο τεσσάρων ετών ή έως ότου το ΚΑΕ ρυθμίσει το σύνολο των υποχρεώσεών του και ρευστοποιήσει όλα τα περιουσιακά στοιχεία του, ανάλογα με το τι θα συμβεί πρώτο. Στη συνέχεια, η Επιτροπή υπέγραψε, στις 21 Δεκεμβρίου 2016, σύμβαση παροχής υπηρεσιών με τον διαχειριστή για αρχική περίοδο εφαρμογής τεσσάρων ετών.
            
            
               Τους τελευταίους μήνες του 2020 διαφάνηκε ότι το ΚΑΕ δεν θα είχε ρυθμίσει όλες τις υποχρεώσεις του και δεν θα είχε ρευστοποιήσει όλα τα περιουσιακά στοιχεία του έως τις 31 Δεκεμβρίου 2020.
            
         
         
            
               Ως εκ τούτου, η Επιτροπή των Πρέσβεων ΑΚΕ–ΕΕ πρόκειται να εγκρίνει τροποποίηση του άρθρου 2 παράγραφος 1 της απόφασης αριθ. 3/2016, ώστε να μπορέσει ο διαχειριστής να εξασφαλίσει την εφαρμογή της ανενεργού φάσης του ΚΑΕ, έως ότου το ΚΑΕ ρυθμίσει όλες τις υποχρεώσεις του και ρευστοποιήσει όλα τα περιουσιακά στοιχεία του. Με τον τρόπο αυτό θα διασφαλιστεί η ορθή περάτωση της εφαρμογής της ανενεργού φάσης υπό τη διαχείριση του διαχειριστή. Τον Ιανουάριο του 2021 τα μέλη της Επιτροπής των Πρέσβεων του Οργανισμού των Κρατών ΑΚΕ δήλωσαν ότι συμφωνούν με την τροποποίηση αυτή.
            
            
               3.Θέση που πρέπει να ληφθεί εξ ονόματος της Ένωσης
            
            
               Η Επιτροπή προτείνει η Ένωση να συμφωνήσει με την προβλεπόμενη τροποποίηση του άρθρου 2 παράγραφος 1 της απόφασης αριθ. 3/2016. Η προτεινόμενη θέση της Ένωσης πρόκειται να ληφθεί σε σύνοδο της Επιτροπής των Πρέσβεων ΑΚΕ–ΕΕ ή με γραπτή διαδικασία, ανάλογα με την περίπτωση.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  7
               .
            
            
               4.1.2.Εφαρμογή στην προκειμένη περίπτωση
            
            
               Η Επιτροπή των Πρέσβεων ΑΚΕ–ΕΕ είναι όργανο που έχει συσταθεί με συμφωνία, και συγκεκριμένα τη συμφωνία του Κοτονού.
            
            
               Η πράξη την οποία καλείται να εκδώσει η Επιτροπή των Πρέσβεων ΑΚΕ–ΕΕ συνιστά πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου, σύμφωνα με τα άρθρα 15 και 16 της CPA. Σύμφωνα με το άρθρο 15 παράγραφος 3 της CPA, το Συμβούλιο των Υπουργών μπορεί να λαμβάνει αποφάσεις δεσμευτικές για τα μέρη της συμφωνίας, ενώ σύμφωνα με το άρθρο 15 παράγραφος 4 της CPA, το Συμβούλιο των Υπουργών μπορεί να αναθέτει αρμοδιότητες στην Επιτροπή των Πρέσβεων. Η Επιτροπή των Πρέσβεων έχει συσταθεί δυνάμει του άρθρου 16 της CPA. Σύμφωνα με το άρθρο 16 παράγραφος 2 της CPA, η Επιτροπή των Πρέσβεων μπορεί να εγκρίνει ή να τροποποιήσει αποφάσεις δεσμευτικές για τα μέρη στο πλαίσιο της εντολής που της έχει ανατεθεί από το Συμβούλιο των Υπουργών.
            
            
               Η Ευρωπαϊκή Ένωση, μαζί με τα κράτη μέλη της, είναι συμβαλλόμενο μέρος της συμφωνίας εταιρικής σχέσης του Κοτονού και, ως εκ τούτου, δεσμεύεται από την προβλεπόμενη απόφαση της Επιτροπής των Πρέσβεων.
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης επί της οποίας λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
               4.2.2.Εφαρμογή στην προκειμένη περίπτωση
            
            
               Η ουσιαστική νομική βάση της απόφασης του Συμβουλίου θα πρέπει να είναι η ίδια με εκείνη για την έκδοση της απόφασης (ΕΕ) 2016/1098 του Συμβουλίου, της 4ης Ιουλίου 2016, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της Επιτροπής των Πρέσβεων ΑΚΕ–ΕΕ όσον αφορά την αναθεώρηση του παραρτήματος III της συμφωνίας εταιρικής σχέσης ΑΚΕ–ΕΕ
                  8
               , δηλαδή το άρθρο 209 παράγραφος 2 της ΣΛΕΕ.
            
            
               4.3.Συμπέρασμα
            
         
         
            
               Το άρθρο 209 παράγραφος 2 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
            
            
               5.Δημοσίευση της προβλεπόμενης πράξης
            
            
               Δεδομένου ότι η πράξη της Επιτροπής των Πρέσβεων ΑΚΕ–ΕΕ θα τροποποιήσει την απόφαση αριθ. 3/2016 της Επιτροπής των Πρέσβεων ΑΚΕ–ΕΕ, είναι σκόπιμο να δημοσιευτεί στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
               2021/0074 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής των Πρέσβεων ΑΚΕ–ΕΕ, όσον αφορά την τροποποίηση της απόφασης αριθ. 3/2016 της Επιτροπής των Πρέσβεων ΑΚΕ–ΕΕ σχετικά με το Κέντρο Ανάπτυξης Επιχειρήσεων (ΚΑΕ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209 παράγραφος 2, σε συνδυασμό με το άρθρο 218 παράγραφος 9,
            
            
               Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου (στο εξής: συμφωνία εταιρικής σχέσης ΑΚΕ–ΕΕ),
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 15 παράγραφος 4 της συμφωνίας εταιρικής σχέσης ΑΚΕ–ΕΕ ορίζει ότι το Συμβούλιο των Υπουργών ΑΚΕ–ΕΕ δύναται να αναθέτει αρμοδιότητες στην Επιτροπή των Πρέσβεων ΑΚΕ–ΕΕ. 
            
            
               (2)Στην 39η σύνοδό του που πραγματοποιήθηκε στις 19 και 20 Ιουνίου 2014 στο Ναϊρόμπι, το Συμβούλιο των Υπουργών ΑΚΕ–ΕΕ συμφώνησε, σε κοινή δήλωση, να προχωρήσει στην εύτακτη παύση λειτουργίας του Κέντρου Ανάπτυξης Επιχειρήσεων (στο εξής: ΚΑΕ). Για τον σκοπό αυτό, το Συμβούλιο των Υπουργών ΑΚΕ–ΕΕ αποφάσισε να αναθέσει στην Επιτροπή των Πρέσβεων ΑΚΕ–ΕΕ αρμοδιότητες ώστε να προωθήσει το θέμα ενόψει της λήψης των αναγκαίων αποφάσεων.
            
            
               (3)Η αναθεώρηση του παραρτήματος ΙΙΙ της συμφωνίας εταιρικής σχέσης ΑΚΕ–ΕΕ εγκρίθηκε με την απόφαση αριθ. 3/2016 της Επιτροπής των Πρέσβεων ΑΚΕ–ΕΕ, της 12 Ιουλίου 2016
                  9
               , η οποία εισήγαγε τις αναγκαίες αλλαγές στο παράρτημα III της συμφωνίας εταιρικής σχέσης ΑΚΕ–ΕΕ, και καθόρισε το νέο νομικό πλαίσιο του ΚΑΕ από την 1η Ιανουαρίου 2017, ημερομηνία από την οποία η νομική του προσωπικότητα διατηρείται αποκλειστικά για τους σκοπούς της εκκαθάρισής του.
            
            
               (4)Σύμφωνα με το άρθρο 2 παράγραφος 1 της απόφασης αριθ. 3/2016, ο διαχειριστής πρέπει να εξασφαλίσει την εφαρμογή της ανενεργού φάσης από την 1η Ιανουαρίου 2017 για περίοδο τεσσάρων ετών ή έως ότου το ΚΑΕ ρυθμίσει το σύνολο των υποχρεώσεών του και ρευστοποιήσει όλα τα περιουσιακά στοιχεία του, ανάλογα με το τι θα συμβεί πρώτο.
            
            
               (5)Το ΚΑΕ δεν ρύθμισε όλες τις υποχρεώσεις του και δεν ρευστοποίησε όλα τα περιουσιακά του στοιχεία έως τις 31 Δεκεμβρίου 2020. Ως εκ τούτου, κρίνεται αναγκαία η τροποποίηση της απόφασης αριθ. 3/2016 της Επιτροπής των Πρέσβεων ΑΚΕ–ΕΕ, ώστε να διασφαλιστεί η ορθή περάτωση της εφαρμογής της ανενεργού φάσης υπό τη διαχείριση του διαχειριστή.
            
            
               (6)Σε μία από τις συνεδριάσεις της ή με γραπτή διαδικασία, η Επιτροπή των Πρέσβεων ΑΚΕ–ΕΕ πρόκειται να εγκρίνει την τροποποίηση της απόφασης αριθ. 3/2016.
            
            
               (7)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής των Πρέσβεων ΑΚΕ–ΕΕ, καθόσον η προβλεπόμενη πράξη είναι δεσμευτική για την Ένωση,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
         
         
            
               Άρθρο 1
            
            
               Η θέση που πρέπει να λάβει η Ένωση στην Επιτροπή των Πρέσβεων ΑΚΕ–ΕΕ όσον αφορά το ΚΑΕ είναι η εξής:
            
            
               –να αντικατασταθεί το άρθρο 2 παράγραφος 1 της απόφασης 3/2016 της Επιτροπής των Πρέσβεων ΑΚΕ–ΕΕ από το ακόλουθο κείμενο: «Η Ευρωπαϊκή Επιτροπή αναθέτει σε διαχειριστή να εξασφαλίσει την εφαρμογή της ανενεργού φάσης έως ότου το ΚΑΕ ρυθμίσει το σύνολο των υποχρεώσεών του και ρευστοποιήσει όλα τα περιουσιακά στοιχεία του»·
            
            
               –ότι η απόφαση της Επιτροπής των Πρέσβεων ΑΚΕ–ΕΕ για την τροποποίηση της απόφασης 3/2016 της Επιτροπής των Πρέσβεων ΑΚΕ–ΕΕ ισχύει από την 1 Ιανουαρίου 2021.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Μετά την έκδοσή της, η απόφαση της Επιτροπής των Πρέσβεων ΑΚΕ–ΕΕ θα δημοσιευτεί στην Επίσημη Εφημερίδα της Ευρωπαϊκής Ένωσης. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Συμφωνία για την τροποποίηση για δεύτερη φορά της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού αφενός, και της Ευρωπαϊκής Κοινότητας και των κρατών μελών αυτής, αφετέρου, η οποία υπεγράφη στο Κοτονού στις 23 Ιουνίου 2000 (ΕΕ L 317 της 15.12.2000, σ. 3· ΕΕ L 287 της 28.10.2005, σ. 4· ΕΕ L 287 της 4.11.2010, σ. 3).
               
               
                  
                     (2)
                  
                        Απόφαση αριθ. 2/2020 της Επιτροπής των Πρέσβεων ΑΚΕ–ΕΕ, της 4ης Δεκεμβρίου 2020, για την τροποποίηση της απόφασης αριθ. 3/2019 της Επιτροπής των Πρέσβεων ΑΚΕ–ΕΕ για τη θέσπιση μεταβατικών μέτρων δυνάμει του άρθρου 95 παράγραφος 4 της συμφωνίας εταιρικής σχέσης ΑΚΕ–ΕΕ (ΕΕ L 420 της 14.12.2020, σ. 32).
               
               
                  
                     (3)
                  
                        Απόφαση αριθ. 3/2005 του Συμβουλίου των Υπουργών ΑΚΕ–ΕΚ, της 8ης Μαρτίου 2005, σχετικά με την έγκριση του εσωτερικού κανονισμού της επιτροπής των πρέσβεων ΑΚΕ–ΕΚ (ΕΕ L 95 της 14.4.2005, σ. 51).
               
               
                  
                     (4)
                  
                        Κοινή δήλωση ΑΚΕ–ΕΕ σχετικά με το Κέντρο Ανάπτυξης Επιχειρήσεων (ΚΑΕ), 3 Ιουλίου 2014, ΑΚΕ–ΕΕ 2120/14.
               
               
                  
                     (5)
                  
                        Απόφαση αριθ. 4/2014 της Επιτροπής των Πρέσβεων ΑΚΕ–ΕΕ, της 23ης Οκτωβρίου 2014, σχετικά με την εντολή που θα δοθεί στο διοικητικό συμβούλιο του Κέντρου Ανάπτυξης Επιχειρήσεων (ΚΑΕ) (ΕΕ L 330 της 15.11.2014, σ. 61).
               
               
                  
                     (6)
                  
                        Απόφαση αριθ. 3/2016 της Επιτροπής των Πρέσβεων ΑΚΕ–ΕΕ σχετικά με την αναθεώρηση του παραρτήματος III της συμφωνίας εταιρικής σχέσης ΑΚΕ–ΕΕ (EE L 192 της 16.7.2016, σ. 77).
               
               
                  
                     (7)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (8)
                  
                        ΕΕ L 182 της 7.7.2016, σ. 39.
               
               
                  
                     (9)
                  
                        Απόφαση αριθ. 3/2016 της Επιτροπής των Πρέσβεων ΑΚΕ–ΕΕ σχετικά με την αναθεώρηση του παραρτήματος III της συμφωνίας εταιρικής σχέσης ΑΚΕ–ΕΕ (EE L 192 της 16.7.2016, σ. 77).